Проект



|  |  |
| --- | --- |
| **ДО**  **ЗАМЕСТНИК-МИНИСТЪРА НА ЗЕМЕДЕЛИЕТО И РЪКОВОДИТЕЛ НА УО НА ПРСР 2014-2020 Г.**  **Г-Н ГЕОРГИ СЪБЕВ** | **ОДОБРИЛ:** |

**Д О К Л А Д**

**от Елена Иванова – директор на дирекция „Развитие на селските райони“**

|  |  |
| --- | --- |
| **ОТНОСНО:** | *Проект на заповед за промяна на процедура чрез подбор № BG06RDNP001-4.012 по подмярка 4.1 „Инвестиции в земеделски стопанства“ от мярка 4 „Инвестиции в материални активи“ от Програма за развитие на селските райони за периода 2014-2020 г.* |

**УВАЖАЕМИ ГОСПОДИН ЗАМЕСТНИК-МИНИСТЪР,**

Със Заповед № РД09-399 от 19.04.2021 г. на заместник-министъра на земеделието, храните и горите и ръководител на Управляващия орган на Програмата за развитие на селските райони за периода 2014 – 2020 г. (ПРСР 2014-2020 г.) са утвърдени Насоки за кандидатстване по процедура чрез подбор на проектни предложения № BG06RDNP001-4.012 по подмярка 4.1 „Инвестиции в земеделски стопанства“ от мярка 4 „Инвестиции в материални активи“ на Програмата за развитие на селските райони за периода 2014-2020 г. Заповедта е изменена със Заповед № РД09-639 от 21.06.2021 г., с която бюджетът на процедурата е увеличен и е удължен периода за прием на проектни предложения, Заповед РД09-387 от 30.3.2022 г., с която е допусната поправка на очевидна фактическа грешка в Приложение № 15 „Контролен лист ТФО“ към Условията за кандидатстване, и Заповед № РД09-1027 от 12.09.2022 г., с която е създадена възможност кандидатите да стартират процедура за избор на изпълнител преди одобрение на проектното предложение.

Прилагането на подмярката стартира през 2015 г., като първият период на прием е определен още преди официалното одобрение на ПРСР 2014-2020. До момента са проведени четири приема на заявления с общ начален бюджет на приемите над 630 млн. евро публични средства. Договорени са общо над 560 млн. евро публични средства, а разплатените суми по тях са за над 310 млн. евро публични средства.

Последният проведен прием по подмярката е през 2021 г., като само той е с бюджет от общо 220,88 млн. евро публични средства, от които 66,72 млн. евро са по линия на Инструмента на Европейския съюз за възстановяване (European Union Recovery Instrument – EURI). Приемът е стартиран общо за двете позиции, като постъпват над 1 800 заявления с обем на исканата субсидия над 400 млн. евро публични средства.

След направен обстоен анализ, включително на остатъците по подмярката, освободени от приемите преди 2021 г., които са в размер на около 25 млн. евро, с цел одобрение на по-голям брой заявления с равен брой точки, е направен изводът, че бюджетът на прием 2021 г. може да бъде увеличен, преразпределяйки между фокус области голяма част от остатъчните средства, и договаряйки до 243,38 млн. евро публични средства, вместо до 221 млн. евро - ползвайки и остатъците.

Целта на предложените по-горе прехвърляния между фокус области в подмярка 4.1 „Инвестиции в земеделски стопанства“ е чрез увеличение на бюджета на прием 2021 г. да бъдат одобрени по-голям брой проектни предложения, които, получавайки равен брой точки при извършеното класиране, са еднакво качествени и всички те допринасят за постигане целите на подмярката.

Тези преразпределения са заложени като част от предложението за шестнадесето изменение на ПРСР 2014-2020, изпратено за разглеждане от службите на Европейската Комисия на 10.05.2023 г. чрез системата SFC2014, като след изпращането му, до одобрението на предложенията в него, държавата-членка може да ги прилага на собствен риск. На база предложените промени и след съгласуване с Комитета за наблюдение по ПРСР 2014-2020 на заседанието, проведено на 04.04.2022 г., с настоящия доклад се предлага бюджетът по процедура чрез подбор на проектни предложения № BG06RDNP001-4.012 да бъде увеличен на 243,38 млн. евро публични средства.

В шестнадесето изменение на програмата, по предложение на членове на Комитета за наблюдение, на 20-то заседание, е включена и промяна в мярка 4 „Инвестиции в материални активи“, съгласно която процедури за избор на изпълнители по реда на Постановление № 160 от 1 юли 2016 г. за определяне правилата за разглеждане и оценяване на оферти и сключването на договорите в процедурата за избор с публична покана от бенефициенти на безвъзмездна финансова помощ от Европейските структурни и инвестиционни фондове, се провежда от кандидати/бенефициенти, които не са възложители по смисъла на Закона обществените поръчки, в случаите, когато размерът на предоставената (одобрената) безвъзмездна финансова помощ е по-голям от 50 на сто от общата сума на одобрения проект, както и за специфични разходи, описани в националните правила за прилагане на подмерките.

В допълнение, в Условията за изпълнение е включено условие за бенефициентите да осигурят възможност за събиране на данни в електронен дневник на стопанството, който да бъде цифрово достъпен за ДФ „Земеделие“, когато инвестициите и дейностите, попадат в обхвата на критерий за оценка № 4.4 „Проектни предложения с инвестиции в иновативни за стопанството технологии, като - иновативни производствени технологии, цифрови технологии за производство и организация в селското стопанство, автоматизиране на работните процеси в селскостопанското производство, включително подходи приложени чрез Европейското партньорство за иновации“, посочени в Приложение № 1 към Условията за кандидатстване. Това условие е отменено в Условията за кандидатстване в резултат на бележки от общественото обсъждане на насоките за кандидатстване. Като в разясненията, предоставени на основание чл. 26, ал. 8 от Закона за управление на средствата от Европейските фондове при споделено управление, е записано, че заложеното изискване за събиране на данни в електронен дневник на стопанството, който да бъде цифрово достъпен за ДФ „Земеделие“ (т. 10.7 от Раздел „Ангажименти и други задължения на бенефициентите“ от Условията за изпълнение), не е задължително изискване на условията за изпълнение на дейностите по проекта и няма да подлежи на проверка. Поради постъпили запитвания от бенефициенти Държавен фонд „Земеделие“ предложи да бъдат изменени условията за изпълнение за по-голяма яснота.

Във връзка с гореизложеното и на основание чл. 65, § 9 от Регламент (ЕС) № 1303/2013 на Европейския парламент и на Съвета от 17 декември 2013 година за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета, съгласно който разходи, станали допустими в резултат на изменение в програма, са допустими след датата на подаване на искането за изменение до Комисията, е подготвен проект на заповед за изменение на Заповед № РД09-399 от 19.04.2021 г., изменена със Заповед № РД09-639 от 21.06.2021 г., Заповед № РД09-387 от 30.03.2022 г. и Заповед № РД09-1027 от 12.09.2022 г. Предложеното изменение е изпратено на Европейската комисия на 10.05.2023 г.

Проектът на заповед за изменение на Заповед № РД09-399 от 19.04.2021 г., съобщение и проект на доклад на заместник-министъра на земеделието, съдържащ мотивите за издаване на заповедта бяха публикувани на електронната страница на Министерството на земеделието и в ИСУН 2020за писмени възражения и предложения в съответствие с чл. 26, ал. 4 от ЗУСЕФСУ. Направените целесъобразни бележки и предложения са отразени.

**УВАЖАЕМИ ГОСПОДИН ЗАМЕСТНИК-МИНИСТЪР,**

Във връзка с гореизложеното и на основание чл. 9, ал. 5 и чл. 26, ал. 7, т. 1 и 2 от ЗУСЕФСУ предлагам да издадете заповед за изменение на Заповед № РД09-399 от 19.04.2021 г., изменена със Заповед № РД09-639 от 21.06.2021 г., Заповед № РД09-387 от 30.03.2022 г. и Заповед № РД09-1027 от 12.09.2022, с която са утвърдени Насоки за кандидатстване по процедура чрез подбор на проектни предложения № BG06RDNP001-4.012 по подмярка 4.1 „Инвестиции в земеделски стопанства“ от мярка 4 „Инвестиции в материални активи“ от Програмата за развитие на селските райони за периода 2014-2020 година.

**Приложение:** Таблица с писмени възражения и предложения

С уважение,

